
Luonnonlapsille


Onnellisuutta etsin,


jos vain suinkin ehdin.


Valkoisista pilvistä unelmia löydän,


Kukkasista katan sinulle pöydän.


Ajassa lapsi elää,


kokemuksia luonnosta kerää.


Lea Tuulikki

Onnen hippuja luonnonlapsille


Nämä ovat omakohtaisia havaintoja, eikä niihin pidä suhtautua kovin vakavasti. Näillähän ei ole mitään tieteellistä pohjaa. Pohdinkin lähinnä vuodenaikojen vaikutusta luonteen piirteisiin ja elämäntapoihin.


Tämä tarkastelutapa on luonnonläheinen ja näkemyksiä voi vain vertailla siihen, millainen vaikutus eri vuodenajoilla on ihmisen mielensopukoihin. Onko vai ei, mutta kenties on.


Horoskoopeilla ei ole tähän ajattelumalliin mitään merkitystä, eikä se rajoita ajatusten kulkua ihmisen luonteen arvioimisessa näiden olosuhteiden vallitessa. Voihan näinkin ajatella ja miettiä.


Lea Tuulikki










Tammikuun lapsi

Tammikuu


Tammikuun lapsi on toivoa täynnä ja odottaa kesää. Usein hän on hyvinkin optimistinen, että kun nyt tästä talvesta päästään niin kyllähän jo kevättä kohti mennään. Luonteeltaan hän saattaa olla hieman yllättävä ja kykenee usein kovempiin koitoksiin kuin antaa ymmärtää. Joukossa saattaa olla vähän tarkkailijan asemassa, mutta jos sopiva aihe löytyy, on hän innokas keskustelija. Joissakin asioissa hän saattaa olla hyvinkin ehdoton, eikä ole helposti lepyteltävissä. Häntä ei ole syytä loukata syyttä suotta.

